Polisieman doodgeskiet terwyl hy glo bakstene steel(Argieffoto) ŉ Polisieman wat van diens af was, is vroeg Maandagoggend doodgeskiet nadat hy glo besig was om bakstene by ŉ bouterrein in Khayelitsha in Kaapstad te steel. Volgens brig. Novela Potelwa, polisiewoordvoerder, het polisiebeamptes op vier mans afgekom terwyl hulle bakstene in ŉ afleweringsvoertuig gelaai het. Die verdagtes het glo gevlug toe die beamptes hulle nader. Met behulp van die veiligheidswagte aan diens het die beamptes twee verdagtes in hegtenis geneem. Terwyl die polisiebeamptes die verdagtes in die vangwa gelaai het, het ŉ ander verdagte op hulle losgebrand. “Die beamptes het teruggevuur en die verdagte getref. Hy is na ŉ plaaslike hospitaal geneem, maar het aan sy beserings beswyk,” het Potelwa gesê. Dit het later aan die lig gekom dat die oorledene ŉ polisieman verbonde aan die polisie se taktiesereaksie-eenheid in Khayelitsha was. Hy was nie tydens die voorval aan diens nie. Die vuurwapen wat gebruik is om skote op die polisie af te vuur, is ŉ dienspistool wat in sy naam uitgereik is. Die polisie het ná die voorval die beampte se huis deursoek en onder meer afgekom op ŉ kragopwekker wat tydens ŉ gewapende rooftog by ŉ plaaslike onderneming gesteel is. Die afleweringsvoertuig wat tydens die voorval gebruik is, behoort ook aan die oorledene. Genl.maj. Thembisile Patekile, waarnemende provinsiale kommissaris van die Wes-Kaap, het polisiebeamptes se betrokkenheid by misdaad ten sterkste veroordeel. “Sulke beamptes bring nie net die polisie se goeie naam in oneer nie, hul optrede belemmer die verhouding tussen die polisie en gemeenskappe,” het hy gesê. Patekile het onderneem dat korrupte polisiebeamptes in die Wes-Kaap aan die pen sal ry. Die onafhanklike polisieondersoekdirektoraat (Opod) is reeds van die voorval ingelig.